UZNESENIE EURÓPSKEHO PARLAMENTU (EÚ) 2020/1886

zo 14. mája 2020

s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2018, oddiel IX – európsky dozorný úradník pre ochranu údajov

EURÓPSKY PARLAMENT,

so zreteľom na svoje rozhodnutie o absolutóriu za plnenie všeobecného rozpočtu Európskej únie za rozpočtový rok 2018, oddiel IX – Európsky dozorný úradník pre ochranu údajov,

so zreteľom na článok 100 a prílohu V k rokovaciemu poriadku,

so zreteľom na stanovisko Výboru pre občianske slobody, spravodlivosť a vnútorné veci,

so zreteľom na správu Výboru pre kontrolu rozpočtu (A9-0029/2020),

víta záver Dvora audítorov, že v platbách ako celku za rok končiaci sa 31. decembrom 2018, ktoré sa týkali administratívnych výdavkov EDPS, sa nevyskytli významné chyby a že preskúmané systémy dohľadu a kontroly boli účinné; berie na vedomie žiadosť Dvora audítorov o opätovné vykonávanie ex post kontroly, ktorá sa teraz znovu zaviedla;

vo všeobecnosti vyjadruje poľutovanie nad tým, že kapitola 10 Administratíva výročnej správy Dvora audítorov má pomerne obmedzený rozsah a závery, bez ohľadu na to, že okruh 5 Administratíva viacročného finančného rámca sa považuje za nízkorizikový;

pripomína, že EDPS nie je decentralizovanou agentúrou Únie, a zastáva názor, že napriek skutočnosti, že jeho rozpočet predstavuje veľmi malé percento z rozpočtu Únie, Dvor audítorov by mal riadne preskúmať zákonnosť a správnosť operácií EDPS, pretože pre správne fungovanie všetkých orgánov Únie je veľmi dôležitá transparentnosť; konštatuje, že na EDPS sa nevzťahuje ani správa Dvora audítorov o plnení rozpočtu Únie za rok 2018 ani správa o agentúrach a iných orgánoch Únie za rok 2018; zdôrazňuje však, že informácie týkajúce sa výsledkov externých nezávislých auditov Dvora audítorov by mali byť verejne dostupné všetkým orgánom Únie; vyzýva preto Dvor audítorov, aby prehodnotil svoje stanovisko a začal od nasledujúceho roka uverejňovať správy o audite, ktoré sa budú vzťahovať na EDPS; žiada preto, aby Dvor audítorov vydával samostatné výročné správy o činnosti týkajúce sa ročnej účtovnej závierky tohto dôležitého subjektu Únie, ktorého cieľom je zabezpečiť, aby inštitúcie a orgány Únie plne rešpektovali právo na súkromie a ochranu údajov;

víta celkové obozretné a správne finančné riadenie EDPS; poznamenáva, že EDPS jasne rozlíšil medzi tzv. „súčasnými alebo novými činnosťami“; berie na vedomie, že v súlade so svojou politikou úsporných opatrení boli prostriedky v prípade súčasných činností zvýšené o 1,54 %, pričom väčšina rozpočtových riadkov sa zmrazila a vykázala zvýšenie o 0 %; konštatuje však zvýšenie v prípade nových činností, najmä v dôsledku zriadenia nového subjektu Únie s názvom Európsky výbor pre ochranu údajov (ďalej len „EDPB“) a jeho súvisiacich činností (ktorý začal svoju činnosť 25. mája 2018);

8.

konštatuje, že v roku 2018 mal EDPS k dispozícii rozpočet v celkovej výške 14 449 068 EUR (v porovnaní s 11 324 735 EUR v roku 2017), čo predstavuje zvýšenie o 27,59 % v porovnaní s rozpočtom na rok 2017 (zvýšenie rozpočtu o 21,93 % medzi rokmi 2016 a 2017); víta skutočnosť, že 93,7 % všetkých rozpočtových prostriedkov bolo viazaných do konca roka 2018 (v porovnaní s 89 % v roku 2017); so znepokojením konštatuje, že plnenie rozpočtu z hľadiska platobných rozpočtových prostriedkov zodpovedá 75,2 % všetkých rozpočtových prostriedkov (v porovnaní so 77 % v roku 2017);